title: Provedbena uredba Komisije (EU) 2018/83 оd 19. siječnja 2018. o izmjeni Priloga I. Uredbi (EU) br. 605/2010 u pogledu popisa trećih zemalja ili njihovih dijelova iz kojih je odobreno unošenje u Europsku uniju pošiljki sirovog mlijeka, mliječnih proizvoda, kolostruma i proizvoda na osnovi kolostruma (Tekst značajan za EGP. )

text:
               20.1.2018

               HR

               Službeni list Europske unije

               L 16/6

         PROVEDBENA UREDBA KOMISIJE (EU) 2018/83
   оd 19. siječnja 2018.
   o izmjeni Priloga I. Uredbi (EU) br. 605/2010 u pogledu popisa trećih zemalja ili njihovih dijelova iz kojih je odobreno unošenje u Europsku uniju pošiljki sirovog mlijeka, mliječnih proizvoda, kolostruma i proizvoda na osnovi kolostruma
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (1), a posebno uvodnu rečenicu članka 8., prvi podstavak točke 1. i točku 4. članka 8. te članak 9. stavak 4. te direktive,
   uzimajući u obzir Uredbu (EZ) br. 854/2004 Europskog parlamenta i Vijeća od 29. travnja 2004. o utvrđivanju posebnih pravila organizacije službenih kontrola proizvoda životinjskog podrijetla namijenjenih prehrani ljudi (2), a posebno njezin članak 11. stavak 1.,
   budući da:

               (1)

               Uredbom Komisije (EU) br. 605/2010 (3) utvrđeni su uvjeti javnog zdravlja i zdravlja životinja te uvjeti certificiranja za unošenje u Uniju pošiljki sirovog mlijeka, mliječnih proizvoda, kolostruma i proizvoda na osnovi kolostruma te popis trećih zemalja iz kojih je unošenje tih pošiljki u Uniju odobreno.

               (2)

               U Prilogu I. Uredbi (EU) br. 605/2010 utvrđen je popis trećih zemalja ili njihovih dijelova iz kojih je odobreno unošenje u Uniju pošiljki sirovog mlijeka, mliječnih proizvoda, kolostruma i proizvoda na osnovi kolostruma te su navedene vrste obrade koja se zahtijeva za te proizvode. Člankom 4. Uredbe (EU) br. 605/2010 predviđeno je da države članice odobravaju uvoz pošiljki mliječnih proizvoda dobivenih od sirovog mlijeka krava, ovaca, koza, bivolica ili, ako je posebno odobreno u Prilogu I. toj uredbi, od deva vrste Camelus dromedarius iz trećih zemalja ili njihovih dijelova u kojima postoji rizik od bolesti slinavke i šapa navedenih u stupcu C tog priloga, uz uvjet da su ti mliječni proizvodi podvrgnuti obradi navedenoj u tom članku ili da su proizvedeni od sirovog mlijeka podvrgnutog toj obradi.

               (3)

               Emirat Abu Dhabi u Ujedinjenim Arapskim Emiratima, treća zemlja koja se ne nalazi na popisu zemalja slobodnih od slinavke i šapa koji je sastavila Svjetska organizacija za zdravlje životinja, izrazio je interes izvoziti u Uniju mliječne proizvode koji se proizvode od sirovog mlijeka dobivenog od deva vrste Camelus dromedarius nakon fizičke ili kemijske obrade u skladu s člankom 4. Uredbe (EU) br. 605/2010.

               (4)

               Odobrenje za izvoz proizvoda od mlijeka deva vrste Camelus dromedarius već je izdano Emiratu Dubaiju Provedbenom uredbom Komisije (EU) br. 300/2013 (4). Sustavi kontrole u Abu Dhabiju slični su onima koji se primjenjuju u Dubaiju. Emirat Abu Dhabi inspekcijskoj službi Komisije dostavio je relevantne informacije o uspostavljenim sustavima i kontrolama proizvodnje proizvoda od mlijeka deva vrste Camelus dromedarius.

               (5)

               Na temelju tih informacija može se zaključiti da Emirat Abu Dhabi može pružiti jamstva potrebna kako bi se osiguralo da mliječni proizvodi proizvedeni u Emiratu Abu Dhabiju od sirovog mlijeka deva vrste Camelus dromedarius ispunjavaju primjenjive uvjete zdravlja životinja i javnog zdravlja za uvoz u Uniju mliječnih proizvoda iz trećih zemalja ili njihovih dijelova u kojima postoji rizik od bolesti slinavke i šapa koji su navedeni u stupcu C Priloga I. Uredbi (EU) br. 605/2010.

               (6)

               Kako bi se odobrio uvoz u Uniju mliječnih proizvoda proizvedenih od mlijeka deva vrste Camelus dromedarius iz određenih dijelova Ujedinjenih Arapskih Emirata, Emirat Abu Dhabi trebalo bi dodati na popis trećih zemalja ili njihovih dijelova u Prilogu I. Uredbi (EU) br. 605/2010 uz naznaku da se odobrenje iz stupca C tog popisa primjenjuje samo na mliječne proizvode koji se proizvode od mlijeka te vrste.

               (7)

               Crna Gora zatražila je od Komisije odobrenje za izvoz u Uniju sirovog mlijeka, mliječnih proizvoda, kolostruma i proizvoda na osnovi kolostruma. Crna Gora treća je zemlja koja se nalazi na popisu zemalja slobodnih od slinavke i šapa bez cijepljenja koji je sastavila Svjetska organizacija za zdravlje životinja.

               (8)

               Komisija je u Crnoj Gori provela veterinarske kontrole. Rezultati tih kontrola pokazali su određene nedostatke, osobito u pogledu pitanja javnog zdravlja u objektima. Nadležna tijela Crne Gore u postupku su rješavanja tih nedostataka.

               (9)

               Međutim, s obzirom na povoljno stanje zdravlja životinja u Crnoj Gori u pogledu slinavke i šapa primjereno je dodati Crnu Goru u stupac A Priloga I. Uredbi (EU) br. 605/2010. Dodavanjem na popis u Prilogu I. ne bi se smjele dovesti u pitanje obveze na temelju drugih odredbi zakonodavstva Unije koje se odnose na uvoz u Uniju i stavljanje na njezino tržište proizvoda životinjskog podrijetla, osobito one koje se odnose na popis objekata u skladu s člankom 12. Uredbe (EZ) br. 854/2004.

               (10)

               Uredbu (EU) br. 605/2010 trebalo bi stoga na odgovarajući način izmijeniti.

               (11)

               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU UREDBU:
   Članak 1.
   Tablica iz Priloga I. Uredbi (EU) br. 605/2010 mijenja se kako slijedi:

               (a)

               unos za Ujedinjene Arapske Emirate zamjenjuje se sljedećim:

                           „AE

                           Emirati Abu Dhabi i Dubai u Ujedinjenim Arapskim Emiratima (1)

                           0

                           0

                           + (2)”

               (b)

               nakon unosa za Maroko unosi se sljedeći unos:

                           „ME

                           Crna Gora

                           +

                           +

                           +”

         Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 19. siječnja 2018.

            Za Komisiju

            Predsjednik

         Jean-Claude JUNCKER

      (1)  SL L 18, 23.1.2003., str. 11.

      (2)  SL L 139, 30.4.2004., str. 206.

      (3)  Uredba Komisije (EU) br. 605/2010 od 2. srpnja 2010. o uvjetima zdravlja životinja i javnog zdravlja te uvjetima veterinarskog certificiranja za unošenje sirovog mlijeka, mliječnih proizvoda, kolostruma i proizvoda na osnovi kolostruma namijenjenih prehrani ljudi u Europsku uniju (SL L 175, 10.7.2010., str. 1.).

      (4)  Provedbena uredba Komisije (EU) br. 300/2013 od 27. ožujka 2013. o izmjeni Uredbe (EU) br. 605/2010 o uvjetima zdravlja životinja i javnog zdravlja te uvjetima veterinarskog certificiranja za unošenje sirovog mlijeka i mliječnih proizvoda namijenjenih prehrani ljudi u Europsku uniju (SL L 90, 28.3.2013., str. 71.).


title: Provedbena uredba Komisije (EU) 2018/84 оd 19. siječnja 2018. o izmjeni Provedbene uredbe (EU) br. 540/2011 u pogledu produljenja roka valjanosti odobrenja aktivnih tvari klorpirifos, klorpirifos-metil, klotianidin, spojevi bakra, dimoksistrobin, mankozeb, mekoprop-p, metiram, oksamil, petoksamid, propikonazol, propineb, propizamid, piraklostrobin i zoksamid (Tekst značajan za EGP. )

text:
               20.1.2018

               HR

               Službeni list Europske unije

               L 16/8

         PROVEDBENA UREDBA KOMISIJE (EU) 2018/84
   оd 19. siječnja 2018.
   o izmjeni Provedbene uredbe (EU) br. 540/2011 u pogledu produljenja roka valjanosti odobrenja aktivnih tvari klorpirifos, klorpirifos-metil, klotianidin, spojevi bakra, dimoksistrobin, mankozeb, mekoprop-p, metiram, oksamil, petoksamid, propikonazol, propineb, propizamid, piraklostrobin i zoksamid
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 17. prvi stavak,
   budući da:

               (1)

               U dijelu A Priloga Provedbenoj uredbi Komisije (EU) br. 540/2011 (2) utvrđene su aktivne tvari koje se smatraju odobrenima na temelju Uredbe (EZ) br. 1107/2009.

               (2)

               Rokovi valjanosti odobrenja za aktivne tvari mekoprop-p, propikonazol, propineb, propizamid, piraklostrobin i zoksamid produljeni su Provedbenom uredbom Komisije (EU) 2016/2016 (3). Rokovi valjanosti odobrenja za te tvari prestaju važiti 31. siječnja 2018.

               (3)

               Rokovi valjanosti odobrenja za aktivne tvari klorpirifos, klorpirifos-metil, mankozeb i metiram produljeni su Provedbenom uredbom Komisije (EU) br. 762/2013 (4). Rokovi valjanosti odobrenja za te tvari prestaju važiti 31. siječnja 2018.

               (4)

               Rokovi valjanosti odobrenja za aktivne tvari klotianidin, dimoksistrobin, oksamil i petoksamid produljeni su Provedbenom uredbom Komisije (EU) br. 1136/2013 (5). Rokovi valjanosti odobrenja za te tvari prestaju važiti 31. siječnja 2018.

               (5)

               Rok valjanosti odobrenja za aktivnu tvar spojevi bakra produljen je Provedbenom uredbom Komisije (EU) br. 85/2014 (6). Rok valjanosti odobrenja za tu tvar prestaje važiti 31. siječnja 2018.

               (6)

               Zahtjevi za produljenje odobrenja za tvari iz uvodnih izjava od 2. do 5. podneseni su u skladu s Provedbenom uredbom Komisije (EU) br. 844/2012 (7).

               (7)

               Zbog činjenice da je ocjenjivanje tvari odgođeno iz razloga koji su izvan kontrole podnositelja zahtjeva, odobrenja tih aktivnih tvari vjerojatno će prestati važiti prije donošenja odluke o njihovu produljenju. Stoga je potrebno produljiti rokove valjanosti tih odobrenja.

               (8)

               S obzirom na cilj članka 17. prvog stavka Uredbe (EZ) br. 1107/2009, u slučajevima u kojima Komisija donese uredbu kojom se predviđa da se odobrenje aktivne tvari iz Priloga ovoj Uredbi ne produljuje jer nisu ispunjena mjerila za odobrenje, Komisija kao datum isteka određuje isti datum koji je vrijedio prije donošenja ove Uredbe ili datum stupanja na snagu uredbe kojom se predviđa da se odobrenje aktivne tvari ne produljuje, ovisno o tome koji je datum kasniji. U slučajevima u kojima Komisija donese uredbu kojom se predviđa produljenje odobrenja aktivne tvari iz Priloga ovoj Uredbi, Komisija će nastojati, u skladu s okolnostima, odrediti najraniji mogući datum primjene.

               (9)

               Budući da rok valjanosti odobrenja predmetnih aktivnih tvari prestaje važiti 31. siječnja 2018., ova bi Uredba trebala stupiti na snagu što prije.

               (10)

               Provedbenu uredbu (EU) br. 540/2011 trebalo bi stoga na odgovarajući način izmijeniti.

               (11)

               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU UREDBU:
   Članak 1.
   Dio A Priloga Provedbenoj uredbi (EU) br. 540/2011 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu trećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 19. siječnja 2018.

            Za Komisiju

            Predsjednik

         Jean-Claude JUNCKER

      (1)  SL L 309, 24.11.2009., str. 1.

      (2)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

      (3)  Provedbena uredba Komisije (EU) 2016/2016 оd 17. studenoga 2016. o izmjeni Provedbene uredbe (EU) br. 540/2011 u pogledu produljenja roka valjanosti odobrenja aktivnih tvari acetamiprid, benzojeva kiselina, flazasulfuron, mekoprop-P, mepanipirim, mezosulfuron, propineb, propoksikarbazon, propizamid, propikonazol, Pseudomonas chlororaphis soja: MA 342, piraklostrobin, kvinoksifen, tiakloprid, tiram, ziram i zoksamid (SL L 312, 18.11.2016., str. 21.).

      (4)  Provedbena uredba Komisije (EU) br. 762/2013 оd 7. kolovoza 2013. o izmjeni Provedbene uredbe (EU) br. 540/2011 u pogledu produljenja roka valjanosti odobrenja aktivnih tvari: klorpirifos, klorpirifos-metil, mankozeb, maneb, MCPA, MCPB i metiram (SL L 213, 8.8.2013., str. 14.).

      (5)  Provedbena uredba Komisije (EU) br. 1136/2013 оd 12. studenoga 2013. o izmjeni Provedbene uredbe (EU) br. 540/2011 u pogledu produljenja roka valjanosti odobrenja aktivnih tvari: klotianidin, dimoksistrobin, oksamil i petoksamid (SL L 302, 13.11.2013., str. 34.).

      (6)  Provedbena uredba Komisije (EU) br. 85/2014 оd 30. siječnja 2014. o izmjeni Provedbene uredbe (EU) br. 540/2011 u pogledu produljenja roka valjanosti odobrenja aktivne tvari bakarni spojevi (SL L 28, 31.1.2014., str. 34.).

      (7)  Provedbena uredba Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (SL L 252, 19.9.2012., str. 26.).

      PRILOG
      Dio A Priloga Provedbenoj uredbi (EU) br. 540/2011 mijenja se kako slijedi:

                  1.

                  u šestom stupcu, prestanak odobrenja, u retku 54., propineb, datum se zamjenjuje datumom „31. siječnja 2019.”;

                  2.

                  u šestom stupcu, prestanak odobrenja, u retku 55., propizamid, datum se zamjenjuje datumom „31. siječnja 2019.”;

                  3.

                  u šestom stupcu, prestanak odobrenja, u retku 57., mekoprop-P, datum se zamjenjuje datumom „31. siječnja 2019.”;

                  4.

                  u šestom stupcu, prestanak odobrenja, u retku 58., propikonazol, datum se zamjenjuje datumom „31. siječnja 2019.”;

                  5.

                  u šestom stupcu, prestanak odobrenja, u retku 77., zoksamid, datum se zamjenjuje datumom „31. siječnja 2019.”;

                  6.

                  u šestom stupcu, prestanak odobrenja, u retku 81., piraklostrobin, datum se zamjenjuje datumom „31. siječnja 2019.”;

                  7.

                  u šestom stupcu, prestanak odobrenja, u retku 111., klorpirifos, datum se zamjenjuje datumom „31. siječnja 2019.”;

                  8.

                  u šestom stupcu, prestanak odobrenja, u retku 112., klorpirifos-metil, datum se zamjenjuje datumom „31. siječnja 2019.”;

                  9.

                  u šestom stupcu, prestanak odobrenja, u retku 114., mankozeb, datum se zamjenjuje datumom „31. siječnja 2019.”;

                  10.

                  u šestom stupcu, prestanak odobrenja, u retku 115., metiram, datum se zamjenjuje datumom „31. siječnja 2019.”;

                  11.

                  u šestom stupcu, prestanak odobrenja, u retku 116., oksamil, datum se zamjenjuje datumom „31. siječnja 2019.”;

                  12.

                  u šestom stupcu, prestanak odobrenja, u retku 121., klotianidin, datum se zamjenjuje datumom „31. siječnja 2019.”;

                  13.

                  u šestom stupcu, prestanak odobrenja, u retku 122., petoksamid, datum se zamjenjuje datumom „31. siječnja 2019.”;

                  14.

                  u šestom stupcu, prestanak odobrenja, u retku 128., dimoksistrobin, datum se zamjenjuje datumom „31. siječnja 2019.”;

                  15.

                  u šestom stupcu, prestanak odobrenja, u retku 277., spojevi bakra, datum se zamjenjuje datumom „31. siječnja 2019.”


title: Provedbena uredba Vijeća (EU) 2018/88 od 22. siječnja 2018. o provedbi Uredbe (EU) 2017/2063 o mjerama ograničavanja s obzirom na stanje u Venezueli

text:
               22.1.2018

               HR

               Službeni list Europske unije

               LI 16/6

         PROVEDBENA UREDBA VIJEĆA (EU) 2018/88
   od 22. siječnja 2018.
   o provedbi Uredbe (EU) 2017/2063 o mjerama ograničavanja s obzirom na stanje u Venezueli
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EU) 2017/2063 od 13. studenoga 2017. o mjerama ograničavanja s obzirom na stanje u Venezueli (1), a posebno njezin članak 17. stavak 1.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 13. studenoga 2017. donijelo Uredbu (EU) 2017/2063.

               (2)

               Vijeće je 13. studenoga 2017. usvojilo zaključke o Venezueli ponovno potvrđujući da su konstruktivan dijalog i pregovori jedini održiv način rješavanja trenutačne krize i zadovoljavanja hitnih potreba stanovnika Venezuele.

               (3)

               Vijeće je usvojilo mjere ograničavanja naglašavajući svoju zabrinutost u vezi sa stanjem u zemlji te je navelo da će se te mjere primjenjivati postupno i fleksibilno, a mogu se i proširivati, usmjeravanjem na one koji su umiješani u nepoštovanje demokratskih načela ili vladavine prava te kršenje ljudskih prava.

               (4)

               Imajući u vidu neprestano pogoršavanje situacije u Venezueli, sedam osoba trebalo bi uključiti na popis fizičkih i pravnih osoba, subjekata i tijela koji podliježu mjerama ograničavanja iz Priloga IV. Uredbi (EU) 2017/2063.

               (5)

               Prilog IV. Uredbi (EU) 2017/2063 trebalo bi stoga na odgovarajući način izmijeniti,

         DONIJELO JE OVU UREDBU:
   Članak 1.
   Prilog IV. Uredbi (EU) 2017/2063 mijenja se kako je navedeno u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 22. siječnja 2018.

            Za Vijeće

            Predsjednica

         F. MOGHERINI

      (1)  SL L 295, 14.11.2017., str. 21.

      PRILOG
      Na popis osoba i subjekata u Prilogu IV. Uredbi (EU) 2017/ 2063 dodaju se sljedeće osobe:

                     Ime

                     Identifikacijski podaci

                     Razlozi

                     Datum uvrštenja

                     „1.

                     Néstor Luis Reverol Torres

                     Datum rođenja: 28. listopada 1964.

                     Ministar unutarnjih poslova, pravosuđa i mira; bivši glavni zapovjednik Bolivarijanske nacionalne garde. Odgovoran za teška kršenja ljudskih prava i represiju demokratske oporbe u Venezueli, među ostalim za zabranu i represiju političkih prosvjeda.

                     22.1.2018.

                     2.

                     Gustavo Enrique González López

                     Datum rođenja: 2. studenoga 1960.

                     Načelnik Bolivarijanske nacionalne obavještajne službe (SEBIN). Odgovoran za teška kršenja ljudskih prava (uključujući proizvoljno pritvaranje, nečovječno i ponižavajuće postupanje, mučenje) i represiju civilnog društva i demokratske oporbe u Venezueli.

                     22.1.2018.

                     3.

                     Tibisay Lucena Ramírez

                     Datum rođenja: 26. travnja 1959.

                     Predsjednica Državnog izbornog povjerenstva (Consejo Nacional Electoral – CNE). Svojim djelovanjem i politikama ugrožavala je demokraciju i vladavinu prava u Venezueli, među ostalim omogućavajući uspostavu Ustavotvorne skupštine jer nije osigurala da CNE i dalje bude nepristrana i neovisna institucija u skladu s Ustavom Venezuele.

                     22.1.2018.

                     4.

                     Antonio José Benavides Torres

                     Datum rođenja: 13. lipnja 1961.

                     Predsjednik vlade Okruga glavnog grada (Distrito Capital). Glavni zapovjednik Bolivarijanske nacionalne garde do 21. lipnja 2017. Sudjelovao je u represiji civilnog društva i demokratske oporbe u Venezueli, odgovoran je za teška kršenja ljudskih prava koja je pod njegovim zapovjedništvom počinila Bolivarijanska nacionalna garda. Kao glavni zapovjednik Bolivarijanske nacionalne garde svojim djelovanjem i politikama, među ostalim vodećom ulogom Bolivarijanske nacionalne garde u policijskom nadzoru civilnih prosvjeda te javnim zalaganjem za jurisdikciju vojnih sudova nad civilima, ugrožavao je vladavinu prava u Venezueli.

                     22.1.2018.

                     5.

                     Maikel José Moreno Pérez

                     Datum rođenja: 12. prosinca 1965.

                     Predsjednik i bivši potpredsjednik Vrhovnog suda Venezuele (Tribunal Supremo de Justicia). Tijekom obavljanja tih dužnosti podupirao je i omogućavao djelovanje i politike vlade kojima se ugrožavala demokracija i vladavina prava u Venezueli te je odgovoran za djelovanje i izjave kojima je oduzeta ovlast Nacionalnoj skupštini.

                     22.1.2018.

                     6.

                     Tarek William Saab Halabi

                     Datum rođenja: 10. rujna 1963.

                     Državni odvjetnik Venezuele kojeg je imenovala Ustavotvorna skupština. Na toj dužnosti, kao i tijekom obnašanja prethodnih dužnosti pravobranitelja i predsjednika Republikanskog vijeća za moral ugrožavao je demokraciju i vladavinu prava u Venezueli javnim podupiranjem djelovanja protiv vladinih protivnika i oduzimanja ovlasti Nacionalnoj skupštini.

                     22.1.2018.

                     7.

                     Diosdado Cabello Rondón

                     Datum rođenja: 15. travnja 1963.

                     Član Ustavotvorne skupštine i prvi potpredsjednik Ujedinjene socijalističke stranke Venezuele (PSUV). Sudjelovao u ugrožavanju demokracije i vladavine prava u Venezueli, među ostalim upotrebom medija za prijetnje političkoj oporbi, drugim medijima i civilnom društvu te za javne napade na njih.

                     22.1.2018.”


title: Provedbena uredba Vijeća (EU) 2018/87 od 22. siječnja 2018. o provedbi Uredbe (EU) 2017/1509 o mjerama ograničavanja protiv Demokratske Narodne Republike Koreje

text:
               22.1.2018

               HR

               Službeni list Europske unije

               LI 16/1

         PROVEDBENA UREDBA VIJEĆA (EU) 2018/87
   od 22. siječnja 2018.
   o provedbi Uredbe (EU) 2017/1509 o mjerama ograničavanja protiv Demokratske Narodne Republike Koreje
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EU) 2017/1509 od 30. kolovoza 2017. o mjerama ograničavanja protiv Demokratske Narodne Republike Koreje i o stavljanju izvan snage Uredbe (EZ) br. 329/2007 (1), a posebno njezin članak 47. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 30. kolovoza 2017. donijelo Uredbu (EU) 2017/1509.

               (2)

               S obzirom na nastavljanje i ubrzavanje nuklearnih programa i programa balističkih projektila Demokratske Narodne Republike Koreje (DNRK), kojima se krše obveze DNRK-a kako su utvrđene u nekoliko rezolucija Vijeća sigurnosti Ujedinjenih naroda, kao što je pokazalo najnovije lansiranje balističkog projektila koje je DNRK proveo 28. studenoga 2017., na popis osoba iz Priloga XVI. Uredbi (EU) 2017/1509 trebalo bi dodati sedamnaest osoba.

               (3)

               Prilog XVI. Uredbi (EU) 2017/1509 trebalo bi stoga na odgovarajući način izmijeniti,

         DONIJELO JE OVU UREDBU:
   Članak 1.
   Prilog XVI. Uredbi (EU) 2017/1509 mijenja se kako je navedeno u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 22. siječnja 2018.

            Za Vijeće

            Predsjednica

         F. MOGHERINI

      (1)  SL L 224, 31.8.2017., str. 1.

      PRILOG
      Sljedeće osobe dodaju se na popis osoba naveden u Prilogu XVI. Uredbi (EU) 2017/1509 pod naslovom „(a) Fizičke osobe”:

                     Ime

                     Identifikacijski podaci

                     Datum uvrštenja na popis

                     Obrazloženje

                     „2.

                     CHOE Chan Il

                     22.1.2018.

                     Direktor ureda u Dandongu poduzeća Korea Heungjin Trading Company, subjekta uvrštenog na popis UN-a. Poduzećem Korea Heungjin u svrhu trgovine koristi se KOMID, još jedan subjekt uvršten na popis UN-a. KOMID, koji je Odbor za sankcije UN-a uvrstio na popis u travnju 2009., glavni je trgovac oružjem i glavni izvoznik robe i opreme povezane s balističkim projektilima i konvencionalnim oružjem u DNRK-u.

                     3.

                     KIM Chol Nam

                     22.1.2018.

                     Direktor podružnice u Dandongu poduzeća Sobaeksu United Corp, koje je na popis uvrstila Unija. Predstavnik pekinške podružnice poduzeća Korea Changgwang Trading Corporation, koje je Povjerenstvo stručnjaka UN-a identificiralo kao drugo ime za KOMID. KOMID, koji je Odbor za sankcije uvrstio na popis u travnju 2009., glavni je trgovac oružjem i glavni izvoznik robe i opreme povezane s balističkim projektilima i konvencionalnim oružjem u DNRK-u.

                     4.

                     JON Chol Young

                     Broj putovnice: 563410192
                     Diplomat u Veleposlanstvu DNRK-a u Angoli
                     Datum rođenja: 30.4.1975.

                     22.1.2018.

                     Predstavnik poduzeća Green Pine Associated Corporation u Angoli i diplomat DNRK-a akreditiran u Angoli.
                     Green Pine je UN uvrstio na popis zbog aktivnosti koje uključuju kršenje embarga UN-a na oružje. Green Pine također je u pregovorima dogovorio ugovore za preuređenje angolskih vojnih brodova, čime se krše zabrane uvedene rezolucijama Vijeća sigurnosti Ujedinjenih naroda.

                     5.

                     AN Jong Hyuk
                     također poznat kao: An Jong Hyok

                     Diplomat u Veleposlanstvu DNRK-a u Egiptu
                     Datum rođenja: 14.3.1970.
                     Broj putovnice: 563410155

                     22.1.2018.

                     Predstavnik poduzeća Saeng Pil Trading Corporation, što je drugo ime poduzeća Green Pine Associated Corporation i diplomat DNRK-a u Egiptu.
                     Green Pine je UN uvrstio na popis zbog aktivnosti koje uključuju kršenje embarga UN-a na oružje.
                     An Jong Hyuk bio je ovlašten za obavljanje svih vrsta poslova u ime poduzeća Saeng Pil, uključujući potpisivanje i provedbu ugovorâ i bankarskih poslova. Poduzeće je specijalizirano za izgradnju vojnih brodova i dizajn, proizvodnju i ugradnju opreme za elektroničku komunikaciju i pomorsku navigaciju.

                     6.

                     CHOL Yun

                     Treći tajnik Veleposlanstva DNRK-a u Kini

                     22.1.2018.

                     Povjerenstvo stručnjaka UN-a identificiralo je Chola Yuna kao osobu za kontakt poduzeća DNRK-a General Precious Metal uključenu u prodaju litija-6, tvari koja služi u nuklearne svrhe koju je UN zabranio, te kao diplomata DNRK-a.
                     Poduzeće General Precious Metal Unija je prethodno identificirala kao drugo ime za poduzeće Green Pine koje je subjekt uvršten na popis UN-a.

                     7.

                     CHOE Kwang Hyok

                     22.1.2018.

                     Choe Kwang Hyok bio je predstavnik poduzeća Green Pine Associated Corporation, subjekta uvrštenog na popis UN-a.
                     Povjerenstvo stručnjaka UN-a identificiralo je Choea Kwanga Hyoka kao glavnog direktora poduzeća Beijing King Helong International Trading Ltd, što je drugo ime za Green Pine. Povjerenstvo stručnjaka UN-a identificiralo ga je i kao direktora poduzeća Hong Kong King Helong Int'l Trading Ltd i voditelja subjekta DNRK-a pod nazivom pekinško predstavništvo poduzeća Korea Unhasu Trading Company, što su također druga imena za Green Pine.

                     8.

                     KIM Chang Hyok
                     Također poznat kao: James Jin ili James Kim

                     Datum rođenja: 29.4.1963.
                     Mjesto rođenja: Sjeverni Hamgyong
                     Broj putovnice: 472130058

                     22.1.2018.

                     Povjerenstvo stručnjaka UN-a identificiralo je Kima Changa Hyoka kao predstavnika poduzeća Pan Systems Pyongyang u Maleziji. Unija je uvrstila Pan Systems Pyongyang na popis zbog pomaganja u izbjegavanju sankcija Vijeća sigurnosti Ujedinjenih naroda pokušajem prodaje oružja i povezanih materijal Eritreji. Pan Systems Pyongyang također je pod kontrolom Glavnog ureda za prikupljanje obavještajnih podataka (Reconnaissance General Bureau), koji su Ujedinjeni narodi uvrstili na popis, te djeluje za njega.
                     Otvorio je više računa u Maleziji u ime fiktivnog društva ‚Glocom’, koje je i samo fiktivno društvo subjekta Pan Systems Pyongyang koji je uvršten na popis.

                     9.

                     PARK Young Han

                     22.1.2018.

                     Direktor poduzeća Beijing New Technology koje je Povjerenstvo stručnjaka UN-a identificiralo kao fiktivno društvo KOMID-a. KOMID, koji je Odbor za sankcije uvrstio na popis u travnju 2009., glavni je trgovac oružjem i glavni izvoznik robe i opreme povezane s balističkim projektilima i konvencionalnim oružjem u DNRK-u.
                     Pravni zastupnik poduzeća Guancaiweixing Trading Co., Ltd koje je Povjerenstvo stručnjaka UN-a identificiralo kao pošiljatelja zaustavljene pošiljke predmeta povezanih s vojskom u Eritreju u kolovozu 2012.

                     10.

                     RYANG Su Nyo

                     Datum rođenja: 11.8.1959.
                     Mjesto rođenja: Japan

                     22.1.2018.

                     Direktor poduzeća Pan Systems Pyongyang. Unija je uvrstila Pan Systems Pyongyang na popis zbog pomaganja u izbjegavanju sankcija Vijeća sigurnosti Ujedinjenih naroda pokušajem prodaje oružja i povezanih materijal Eritreji. Pan Systems Pyongyang također je pod kontrolom Glavnog ureda za prikupljanje obavještajnih podataka (Reconnaissance General Bureau), koji su Ujedinjeni narodi uvrstili na popis, te djeluje za njega.

                     11.

                     PYON Won Gun

                     Datum rođenja: 13.3.1968.
                     Mjesto rođenja: Južni Phyongan
                     Broj službene putovnice: 836220035
                     Broj putovnice: 290220142

                     22.1.2018.

                     Direktor poduzeća Glocom, fiktivnog društva poduzeća Pan Systems Pyongyang. Unija je uvrstila Pan Systems Pyongyang na popis zbog pomaganja u izbjegavanju sankcija Vijeća sigurnosti Ujedinjenih naroda pokušajem prodaje oružja i povezanih materijal Eritreji. Pan Systems Pyongyang također je pod kontrolom Glavnog ureda za prikupljanje obavještajnih podataka (Reconnaissance General Bureau), koji su Ujedinjeni narodi uvrstili na popis, te djeluje za njega.
                     Glocom oglašava opremu za radijsku komunikaciju za vojne i paravojne organizacije.
                     Povjerenstvo stručnjaka UN-a također je identificiralo Pyona Wona Guna kao državljanina DNRK-a koji upravlja poduzećem Pan Systems Pyongyang.

                     12.

                     PAE Won Chol

                     Datum rođenja: 30.8.1969.
                     Mjesto rođenja: Pjongjang
                     Broj diplomatske putovnice: 654310150

                     22.1.2018.

                     Povjerenstvo stručnjaka UN-a identificiralo je Paea Wona Chola kao državljanina DNRK-a koji upravlja poduzećem Pan Systems Pyongyang. Unija je uvrstila Pan Systems Pyongyang na popis zbog pomaganja u izbjegavanju sankcija Vijeća sigurnosti Ujedinjenih naroda pokušajem prodaje oružja i povezanih materijal Eritreji. Pan Systems Pyongyang također je pod kontrolom Glavnog ureda za prikupljanje obavještajnih podataka (Reconnaissance General Bureau), koji su Ujedinjeni narodi uvrstili na popis, te djeluje za njega.

                     13.

                     RI Sin Song

                     22.1.2018.

                     Povjerenstvo stručnjaka UN-a identificiralo je Ria Sina Songa kao državljanina DNRK-a koji upravlja poduzećem Pan Systems Pyongyang. Unija je uvrstila Pan Systems Pyongyang na popis zbog pomaganja u izbjegavanju sankcija Vijeća sigurnosti Ujedinjenih naroda pokušajem prodaje oružja i povezanih materijal Eritreji. Pan Systems Pyongyang također je pod kontrolom Glavnog ureda za prikupljanje obavještajnih podataka (Reconnaissance General Bureau), koji su Ujedinjeni narodi uvrstili na popis, te djeluje za njega.

                     14.

                     KIM Sung Su

                     22.1.2018.

                     Povjerenstvo stručnjaka UN-a identificiralo je Kima Sunga Sua kao predstavnika poduzeća Pan Systems Pyongyang u Kini. Unija je uvrstila Pan Systems Pyongyang na popis zbog pomaganja u izbjegavanju sankcija Vijeća sigurnosti Ujedinjenih naroda pokušajem prodaje oružja i povezanih materijal Eritreji. Pan Systems Pyongyang također je pod kontrolom Glavnog ureda za prikupljanje obavještajnih podataka (Reconnaissance General Bureau), koji su Ujedinjeni narodi uvrstili na popis, te djeluje za njega.

                     15.

                     KIM Pyong Chol

                     22.1.2018.

                     Povjerenstvo stručnjaka UN-a identificiralo je Kima Pyonga Chola kao državljanina DNRK-a koji upravlja poduzećem Pan Systems Pyongyang. Unija je uvrstila Pan Systems Pyongyang na popis zbog pomaganja u izbjegavanju sankcija Vijeća sigurnosti Ujedinjenih naroda pokušajem prodaje oružja i povezanih materijal Eritreji. Pan Systems Pyongyang također je pod kontrolom Glavnog ureda za prikupljanje obavještajnih podataka (Reconnaissance General Bureau), koji su Ujedinjeni narodi uvrstili na popis, te djeluje za njega.

                     16.

                     CHOE Kwang Su

                     Treći tajnik Veleposlanstva DNRK-a u Južnoj Africi
                     Datum rođenja: 20.4.1955.
                     Broj putovnice: 381210143 (datum isteka: 3.6.2016.)

                     22.1.2018.

                     Povjerenstvo stručnjaka UN-a identificiralo je Choea Kwanga Sua kao predstavnika poduzeća Haegeumgang Trading Company. U tom svojstvu Choe Kwang Su potpisao je ugovor o vojnoj suradnji između DNRK-a i Mozambika, čime se krše zabrane uvedene rezolucijama Vijeća sigurnosti Ujedinjenih naroda. Ugovor se odnosio na isporuku oružja i materijala povezanog s oružjem poduzeću Monte Binga, koje je pod kontrolom vlade Mozambika.

                     17.

                     PAK In Su
                     također poznat kao: Daniel Pak

                     Datum rođenja: 22.5.1957.
                     Mjesto rođenja: Sjeverni Hamgyong
                     Broj diplomatske putovnice: 290221242

                     22.1.2018.

                     Povjerenstvo stručnjaka UN-a identificiralo je Paka Ina Sua kao osobu uključenu u aktivnosti povezane s prodajom ugljena iz DNRK-a u Maleziju, čime se krše zabrane uvedene rezolucijama Vijeća sigurnosti Ujedinjenih naroda.

                     18.

                     SON Young-Nam

                     Prvi tajnik Veleposlanstva DNRK-a u Bangladešu

                     22.1.2018.

                     Povjerenstvo stručnjaka UN-a identificiralo je Sona Younga-Nama kao osobu uključenu u krijumčarenje zlata i drugih predmeta u DNRK, čime se krše zabrane uvedene rezolucijama Vijeća sigurnosti Ujedinjenih naroda.”


title: Provedbena uredba Komisije (EU) 2018/99 оd 22. siječnja 2018. o izmjeni Provedbene Uredbe (EU) 2015/2378 u pogledu načina i uvjeta priopćavanja godišnje ocjene učinkovitosti automatske razmjene informacija i popisa statističkih podataka koje dostavljaju države članice za potrebe ocjenjivanja Direktive Vijeća 2011/16/EU

text:
               23.1.2018

               HR

               Službeni list Europske unije

               L 17/29

         PROVEDBENA UREDBA KOMISIJE (EU) 2018/99
   оd 22. siječnja 2018.
   o izmjeni Provedbene Uredbe (EU) 2015/2378 u pogledu načina i uvjeta priopćavanja godišnje ocjene učinkovitosti automatske razmjene informacija i popisa statističkih podataka koje dostavljaju države članice za potrebe ocjenjivanja Direktive Vijeća 2011/16/EU
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2011/16/EU od 15. veljače 2011. o administrativnoj suradnji u području oporezivanja i stavljanju izvan snage Direktive 77/799/EEZ (1), a posebno njezin članak 23. stavke 3.i 4.,
   budući da:

               (1)

               U članku 23. stavku 3. Direktive 2011/16/EU utvrđeno je da države članice dostavljaju Komisiji godišnju ocjenu učinkovitosti automatske razmjene informacija.

               (2)

               Člankom 23. stavkom 4. Direktive 2011/16/EU predviđen je popis statističkih podataka koje države članice dostavljaju u svrhu ocjenjivanja te Direktive.

               (3)

               Popis ne uključuje statističke podatke o obveznoj razmjeni informacija na temelju članka 8.a Direktive 2011/16/EU jer Komisija te podatke prikuplja iz središnjeg direktorija uspostavljenog u skladu s člankom 21. stavkom 5. Direktive 2011/16/EU.

               (4)

               Provedbenu uredbu Komisije (EU) 2015/2378 (2) trebalo bi stoga na odgovarajući način izmijeniti.

               (5)

               Mjere predviđene ovom Uredbom u skladu su s mišljenjem Odbora za administrativnu suradnju u području oporezivanja,

         DONIJELA JE OVU UREDBU:
   Članak 1.
   Izmjene Provedbene uredbe (EU) 2015/2378
   Provedbena uredba (EU) 2015/2378 mijenja se kako slijedi:

               1.

               Umeću se sljedeći članci 2.c i 2.d:
               „Članak 2.c
               Obrazac i uvjeti priopćavanja godišnje ocjene
               1.   Obrazac za priopćavanje godišnje ocjene učinkovitosti automatske razmjene informacija i rezultata ostvarenih u praksi na temelju članka 23. stavka 3. Direktive 2011/16/EU utvrđen je u Prilogu VIII. ovoj Uredbi.
               2.   Države članice svake godine prije 1. travnja Komisiji elektroničkim putem dostavljaju godišnju ocjenu upotrebom obrasca iz stavka 1. Ocjena obuhvaća razdoblje prethodne kalendarske godine.
               Članak 2.d
               Popis statističkih podataka
               1.   Popis statističkih podataka potrebnih za sve oblike administrativne suradnje, osim obvezne automatske razmjene informacija u skladu s člankom 23. stavkom 4. Direktive 2011/16/EU, utvrđen je u Prilogu IX. ovoj Uredbi.
               Popis statističkih podataka potrebnih za obveznu automatsku razmjenu informacija u skladu s člankom 8. stavkom 1. Direktive 2011/16/EU utvrđen je u Prilogu X. ovoj Uredbi.
               Popis statističkih podataka potrebnih za obveznu automatsku razmjenu informacija u skladu s člankom 8. stavkom 3.a Direktive 2011/16/EU utvrđen je u Prilogu XI. ovoj Uredbi.
               Popis statističkih podataka potrebnih za obveznu automatsku razmjenu informacija u skladu s člankom 8.aa Direktive 2011/16/EU utvrđen je u Prilogu XII. ovoj Uredbi.
               2.   Države članice svake godine prije 1. travnja Komisiji elektroničkim putem dostavljaju statističke podatke za prethodnu kalendarsku godinu o svim oblicima administrativne suradnje u skladu s popisom iz Priloga IX., osim za obveznu automatsku razmjenu informacija.
               3.   Države članice svake godine prije 1. studenoga Komisiji elektroničkim putem dostavljaju statističke podatke o obveznoj automatskoj razmjeni informacija u skladu s popisom iz priloga X., XI. i XII.”

               2.

               Dodaju se prilozi VIII., IX., X., XI. i XII. kako je utvrđeno u Prilogu ovoj Uredbi.

         Članak 2.
   Stupanje na snagu i primjena
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 22. siječnja 2018.

            Za Komisiju

            Predsjednik

         Jean-Claude JUNCKER

      (1)  SL L 64, 11.3.2011., str. 1.

      (2)  Provedbena uredba Komisije (EU) 2015/2378 оd 15. prosinca 2015. o utvrđivanju detaljnih pravila za provedbu određenih odredaba Direktive Vijeća 2011/16/EU o administrativnoj suradnji u području oporezivanja i o stavljanju izvan snage Provedbene uredbe (EU) br. 1156/2012 (SL L 332, 18.12.2015., str. 19.).

      PRILOG
      Uredbi (EU) 2015/2378 dodaju se sljedeći prilozi:
      „
            PRILOG VIII.

               Obrazac iz članka 2.c

            Obrazac za priopćavanje u skladu s člankom 23. stavkom 3. Direktive 2011/16/EU sadržava sljedeće informacije:

                        —

                        identifikaciju države članice koja odgovara na upitnik,

                        —

                        raspoloživost informacija u državi članici,

                        —

                        praćenje jesu li poslane bilateralne godišnje povratne informacije u skladu s člankom 14. stavkom 2.,

                        —

                        učinkovitost automatske razmjene informacija:

                                    —

                                    obrada primljenih informacija i glavni opći tehnički problemi (IT),

                                    —

                                    kvaliteta primljenih informacija, sadržava identifikaciju primatelja/stranaka; problemi sa sadržajem primljenih informacija te s time povezani prijedlozi,

                                    —

                                    usklađenost u primjeni i učinkovitost, sadržava općenito podatak o korisnosti informacija; trenutačna i buduća uporaba informacija; uporaba informacija prema području oporezivanja; administrativna suradnja potaknuta uporabom primljenih informacija,

                                    —

                                    ostvareni rezultati u praksi koji sadržavaju ukupan rezultat (uključujući posebne projekte); konkretan rezultat posebnih projekata; administrativni i drugi relevantni troškovi razvoja i provedbe automatske razmjene informacija; administrativni troškovi radnji koje se u postupku automatske razmjene informacija ponavljaju; ostali relevantni troškovi radnji povezanih s usklađivanjem u oporezivanju; pozitivna i negativna iskustva; glavni aspekti koji dovode do sporova i sudskih postupaka,

                                    —

                                    stopa uspješnosti u odnosu na obvezu dostavljanja izvješća po državama članicama na koje se odnose (broj izvješća po zemljama primljenih od poreznih tijela ostalih država članica/broj izvješća po zemljama koja se očekuju od poreznih tijela ostalih država članica),

                                    —

                                    stopa usklađenosti subjekata koji podnose izvješće u odnosu na obvezu dostavljanja izvješća po zemljama (broj primljenih izvješća po zemljama/broj izvješća po zemljama čije se dostavljanje očekuje),

                                    —

                                    popis svih jurisdikcija u kojima su rezidenti krajnja matična društva nadređena subjektima koji podnose izvješće s nastanom u Uniji, ali nisu dostavljena ili razmijenjena potpuna izvješća po zemljama.

            PRILOG IX.

               Popis iz članka 2.d

            Statistički podaci potrebni za oblike administrativne suradnje, osim obvezne automatske razmjene informacija iz članka 23. stavka 4. Direktive 2011/16/EU, obuhvaćaju sljedeće informacije:

                        —

                        identifikaciju države članice,

                        —

                        godinu,

                        —

                        Dio A: Statističke podatke po državama članicama o razmjeni informacija

                                    —

                                    o razmjeni informacija na zahtjev (članci 5., 6. i 7. Direktive 2011/16/EU)

                                                —

                                                broj poslanih zahtjeva

                                                —

                                                broj primljenih odgovora

                                                —

                                                broj potpunih odgovora primljenih u roku od šest mjeseci

                                                —

                                                broj odgovora primljenih u roku od dva mjeseca koji su sadržavali (djelomične ili potpune) informacije

                                                —

                                                broj zaprimljenih zahtjeva

                                                —

                                                broj poslanih odgovora

                                                —

                                                broj zahtjeva odbijenih na temelju članka 17. Direktive 2011/16/EU

                                    —

                                    o spontanoj razmjeni informacija (članci 9. i 10. Direktive 2011/16/EU)

                                                —

                                                broj poslanih spontanih razmjena

                                                —

                                                broj primljenih spontanih razmjena

                                                —

                                                broj poslanih poreznih mišljenja s prekograničnim učinkom

                                                —

                                                broj primljenih poreznih mišljenja s prekograničnim učinkom

                                                —

                                                broj poslanih jednostranih sporazuma o transfernim cijenama

                                                —

                                                broj primljenih jednostranih sporazuma o transfernim cijenama

                        —

                        Dio B: Statističke podatke o ostalim oblicima administrativne suradnje

                                    —

                                    o prisutnosti u službenim prostorijama i sudjelovanju u istražnim radnjama (članak 11. Direktive 2011/16/EU)

                                                —

                                                broj posjeta službenim prostorijama i sudjelovanja u istražnim radnjama

                                    —

                                    o usporednim nadzorima (članak 12. Direktive 2011/16/EU)

                                                —

                                                broj usporednih nadzora koje je pokrenula država članica

                                                —

                                                broj usporednih nadzora u kojima je država članica sudjelovala

                                    —

                                    o zahtjevima za prosljeđivanje obavijesti (članak 13. Direktive 2011/16/EU)

                                                —

                                                broj poslanih zahtjeva za obavijesti

                                                —

                                                broj primljenih zahtjeva za obavijesti

                                    —

                                    o povratnim informacijama (članak 14. Direktive 2011/16/EU)

                                                —

                                                broj poslanih zahtjeva za povratne informacije

                                                —

                                                broj primljenih povratnih informacija

                                                —

                                                broj primljenih zahtjeva za povratne informacije

                                                —

                                                broj poslanih povratnih informacija

                        —

                        Dio C: Statističke podatke o procijenjenim dodatnim prihodima ili povećanju procijenjene porezne obveze zbog administrativne suradnje. Informacije iz ovog dijela nisu obvezne

                                    —

                                    iz razmjena informacija na zahtjev

                                    —

                                    iz spontanih razmjena informacija

                                    —

                                    kao rezultat usporednih nadzora

                                    —

                                    ukupni iznos i broj slučajeva.

            PRILOG X.

               Popis iz članka 2.d

            Statistički podaci potrebni za obveznu automatsku razmjenu informacija u skladu s člankom 23. stavkom 4. Direktive 2011/16/EU o kategorijama dohotka i kapitala iz članka 8. stavka 1. te Direktive obuhvaćaju sljedeće informacije:

                        —

                        za sve kategorije dohotka i kapitala iz članka 8. stavka 1. Direktive 2011/16/EU: statistički podaci o poruci i poreznom obvezniku,

                        —

                        za dohodak od nesamostalnog rada i naknade direktora: statistički podaci o poruci i primatelju, poruci i platitelju, primatelju i njihovu odnosu, platitelju i njihovu odnosu te primatelju i dohotku,

                        —

                        za mirovine: statistički podaci o poruci i primatelju, poruci i platitelju, primatelju, platitelju, mirovinskom sustavu i dohotku,

                        —

                        za proizvode životnog osiguranja: statistički podaci o poruci i polici, polici općenito, događaju,

                        —

                        za vlasništvo nad nekretninama i dohodak od imovine i imovinskih prava: statistički podaci o poruci i stranci, stranci općenito, količini i vrijednosti imovine, količini i vrijednosti transakcije, količini i vrijednosti zajma, količini i vrijednosti prava na dohodak,

                        —

                        za statusne poruke: statistički podaci o statusnim porukama, statusnoj poruci o pogreškama,

                        —

                        za poruke koje ne sadržavaju podatke: statistički podaci o poruci koja ne sadržava podatke.

            PRILOG XI.

               Popis iz članka 2.d

            Statistički podaci potrebni za obveznu automatsku razmjenu informacija na temelju članka 8. stavka 3.a Direktive 2011/16/EU, u skladu s člankom 23. stavkom 4. te Direktive obuhvaćaju sljedeće informacije:

                        —

                        po poruci, statističke podatke o zemlji podrijetla i zemlji odredišta, ukupnom broju zapisa, ukupnim iznosima plaćanja,

                        —

                        po zemlji podrijetla, statističke podatke o ukupnom broju izvještajnih financijskih institucija, ukupnim iznosima plaćanja,

                        —

                        po jedinstvenom računu, statističke podatke o broju vlasnika računa, kategoriji plaćanja, iznosu po kategoriji plaćanja,

                        —

                        po računu, statističke podatke o vrsti vlasnika računa, poreznom identifikacijskom broju ili jednakovrijednom podatku vlasnika računa, zemlji rezidentnosti vlasnika računa, fizičkoj osobi kao vlasniku računa, zatvorenom računu, računu u stanju mirovanja,

                        —

                        po vlasniku računa, statističke podatke o vrsti osobe koja ima kontrolu, poreznom identifikacijskom broju ili jednakovrijednom podatku osobe koja ima kontrolu, zemlji rezidentnosti osobe koja ima kontrolu te podatke o fizičkoj osobi kao osobi koja ima kontrolu.

            PRILOG XII.

               Popis iz članka 2.d

            Statistički podaci potrebni za obveznu automatsku razmjenu informacija na temelju članka 8.aa Direktive 2011/16/EU, u skladu s člankom 23. stavkom 4. te Direktive obuhvaćaju sljedeće informacije:

                        —

                        broj izvješća po zemljama primljenih od subjekata koji podnose izvješće,

                        —

                        broj izvješća po zemljama koja subjekti koji podnose izvješće trebaju dostaviti, ali još nisu ili su dostavili samo djelomična izvješća, razradu po jurisdikcijama krajnjih matičnih društava,

                        —

                        broj izvješća po zemljama primljenih od svake druge države članice,

                        —

                        broj izvješća po zemljama od svake druge države članice koja se očekuju, ali nisu primljena,

                        —

                        broj izvješća po zemljama poslana svakoj drugoj državi članici.

                  ”


title: Provedbena uredba Komisije (EU) 2018/95 оd 9. siječnja 2018. o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Slavonski med” (ZOI))

text:
               23.1.2018

               HR

               Službeni list Europske unije

               L 17/9

         PROVEDBENA UREDBA KOMISIJE (EU) 2018/95
   оd 9. siječnja 2018.
   o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Slavonski med” (ZOI))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               U skladu s člankom 50. stavkom 2. točkom (a) Uredbe (EU) br. 1151/2012, zahtjev Hrvatske za upis naziva „Slavonski med” u registar objavljen je u Službenom listu Europske unije
                   (2).

               (2)

               Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, naziv „Slavonski med” potrebno je upisati u registar,

         DONIJELA JE OVU UREDBU:
   Članak 1.
   Naziv „Slavonski med” (ZOI) upisuje se u registar.
   Naziv iz prvog stavka odnosi se na proizvod iz razreda 1.4. Ostali proizvodi životinjskog podrijetla (jaja, med, različiti mliječni proizvodi osim maslaca itd.) iz Priloga XI. Provedbenoj uredbi Komisije (EU) br. 668/2014 (3).
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 9. siječnja 2018.

            Za Komisiju,

            u ime predsjednika,

         Phil HOGAN

            Član Komisije

      (1)  SL L 343, 14.12.2012., str. 1.

      (2)  SL C 292, 2.9.2017., str. 7.

      (3)  Provedbena uredba Komisije (EU) br. 668/2014 od 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).


title: Provedbena uredba Komisije (EU) 2018/106 оd 10. siječnja 2018. o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla („Saint-Nectaire” (ZOI))

text:
               24.1.2018

               HR

               Službeni list Europske unije

               L 19/3

         PROVEDBENA UREDBA KOMISIJE (EU) 2018/106
   оd 10. siječnja 2018.
   o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla („Saint-Nectaire” (ZOI))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               U skladu s člankom 53. stavkom 1. prvim podstavkom Uredbe (EU) br. 1151/2012, Komisija je ispitala zahtjev Francuske za odobrenje izmjene specifikacije za zaštićenu oznaku izvornosti „Saint-Nectaire”, registriranu u skladu s Uredbom Komisije (EZ) br. 1107/96 (2) kako je izmijenjena Uredbom (EU) 2015/1003 (3).

               (2)

               Dopisom od 7. ožujka 2017. francuska su tijela obavijestila Komisiju da je na temelju članka 15. stavka 4. Uredbe (EU) br. 1151/2012 za dva gospodarska subjekta sa sjedištem na njihovu području koji ispunjavaju uvjete iz tog članka odobreno prijelazno razdoblje sa završetkom 31. prosinca 2021. u skladu s Odlukom od 15. veljače 2017. o zaštićenoj oznaci izvornosti „Saint-Nectaire” objavljenom 23. veljače 2017. u Službenom listu Francuske Republike. Tijekom nacionalnog postupka prigovora ti gospodarski subjekti, koji su proizvod „Saint-Nectaire” kontinuirano zakonito stavljali na tržište najmanje pet godina prije podnošenja zahtjeva, podnijeli su prigovor u pogledu prinosa po hektaru glavnog travnjaka poljoprivrednih gospodarstava, koji se smanjio s 1,4 na 1,3 grla stoke. Riječ je o sljedećim gospodarskim subjektima: GAEC Noilhat, Noilhat 63690 Tauves i GAEC de l'Eau verte, Lamur, 63113 Picherande.

               (3)

               Budući da predmetna izmjena nije manja u smislu članka 53. stavka 2. Uredbe (EU) br. 1151/2012, Komisija je u skladu s člankom 50. stavkom 2. točkom (a) te Uredbe objavila zahtjev za izmjenu u Službenom listu Europske unije
                   (4).

               (4)

               Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, izmjenu specifikacije potrebno je odobriti,

         DONIJELA JE OVU UREDBU:
   Članak 1.
   Odobrava se izmjena specifikacije objavljena u Službenom listu Europske unije povezana s nazivom „Saint-Nectaire” (ZOI).
   Članak 2.
   Zaštita dodijeljena na temelju članka 1. odnosi se na prijelazno razdoblje koje je na temelju Odluke od 15. veljače 2017. o zaštićenoj oznaci izvornosti „Saint-Nectaire” objavljene 23. veljače 2017. u Službenom listu Francuske Republike u skladu s člankom 15. stavkom 4. Uredbe (EU) br. 1151/2012 Francuska odobrila gospodarskim subjektima koji ispunjuju uvjete iz tog članka.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 10. siječnja 2018.

            Za Komisiju,

            u ime predsjednika,

         Phil HOGAN

            Član Komisije

      (1)  SL L 343, 14.12.2012., str. 1.

      (2)  Uredba Komisije (EZ) br. 1107/96 od 12. lipnja 1996. o registraciji oznaka zemljopisnog podrijetla i oznaka izvornosti u skladu s postupkom utvrđenim člankom 17. Uredbe Vijeća (EEZ) br. 2081/92 (SL L 148, 21.6.1996., str. 1.).

      (3)  Provedbena uredba Komisije (EU) 2015/1003 оd 22. lipnja 2015. o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla (Saint-Nectaire (ZOI)) (SL L 161, 26.6.2015., str. 6.).

      (4)  SL C 299, 9.9.2017., str. 7.


title: Provedbena uredba Komisije (EU) 2018/107 оd 12. siječnja 2018. o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Jajca izpod Kamniških planin” (ZOZP))

text:
               24.1.2018

               HR

               Službeni list Europske unije

               L 19/5

         PROVEDBENA UREDBA KOMISIJE (EU) 2018/107
   оd 12. siječnja 2018.
   o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Jajca izpod Kamniških planin” (ZOZP))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               U skladu s člankom 50. stavkom 2. točkom (a) Uredbe (EU) br. 1151/2012, zahtjev Slovenije za upis naziva „Jajca izpod Kamniških planin” u registar objavljen je u Službenom listu Europske unije
                   (2).

               (2)

               Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, naziv „Jajca izpod Kamniških planin” potrebno je upisati u registar,

         DONIJELA JE OVU UREDBU:
   Članak 1.
   Naziv „Jajca izpod Kamniških planin” (ZOZP) upisuje se u registar.
   Naziv iz prvog stavka odnosi se na proizvod iz razreda 1.4. Ostali proizvodi životinjskog podrijetla (jaja, med, različiti mliječni proizvodi osim maslaca itd.) iz Priloga XI. Provedbenoj uredbi Komisije (EU) br. 668/2014 (3).
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 12. siječnja 2018.

            Za Komisiju,

            u ime predsjednika,

         Phil HOGAN

            Član Komisije

      (1)  SL L 343, 14.12.2012., str. 1.

      (2)  SL C 296, 7.9.2017., str. 20.

      (3)  Provedbena uredba Komisije (EU) br. 668/2014 od 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).


title: Provedbena uredba Komisije (EU) 2018/112 оd 24. siječnja 2018. o produljenju odobrenja aktivne tvari niskog rizika laminarin u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011 (Tekst značajan za EGP. )

text:
               25.1.2018

               HR

               Službeni list Europske unije

               L 20/3

         PROVEDBENA UREDBA KOMISIJE (EU) 2018/112
   оd 24. siječnja 2018.
   o produljenju odobrenja aktivne tvari niskog rizika laminarin u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 22. stavak 1. u vezi s člankom 20. stavkom 1.,
   budući da:

               (1)

               Direktivom Komisije 2005/3/EZ (2) laminarin uvršten je u Prilog I. Direktivi Vijeća 91/414/EEZ (3) kao aktivna tvar.

               (2)

               Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).

               (3)

               Odobrenje aktivne tvari laminarin, kako je navedena u dijelu A Priloga Provedbenoj uredbi Komisije (EU) br. 540/2011, istječe 31. srpnja 2018.

               (4)

               Zahtjev za produljenje odobrenja aktivne tvari laminarin podnesen je u skladu s člankom 1. Provedbene uredbe Komisije (EU) br. 844/2012 (5) u roku predviđenom tim člankom.

               (5)

               Podnositelj zahtjeva dostavio je dodatnu dokumentaciju u skladu sa zahtjevima iz članka 6. Provedbene uredbe (EU) br. 844/2012. Država članica izvjestiteljica utvrdila je da je zahtjev potpun.

               (6)

               Država članica izvjestiteljica nakon savjetovanja s državom članicom suizvjestiteljicom pripremila je izvješće o ocjeni produljenja i dostavila ga 22. travnja 2016. Europskoj agenciji za sigurnost hrane („Agencija”) i Komisiji.

               (7)

               Agencija je izvješće o ocjeni produljenja dostavila na podnošenje primjedbi podnositelju zahtjeva i državama članicama te je primljene primjedbe proslijedila Komisiji. Agencija je usto sažetak dodatne dokumentacije učinila dostupnim javnosti.

               (8)

               Agencija je 3. svibnja 2017. Komisiji dostavila zaključak (6) o tome može li se pretpostaviti da aktivna tvar laminarin ispunjava mjerila za odobravanje iz članka 4. Uredbe (EZ) br. 1107/2009. Komisija je 5. listopada 2017. Stalnom odboru za bilje, životinje, hranu i hranu za životinje dostavila nacrt izvješća o produljenju za laminarin.

               (9)

               Podnositelju zahtjeva omogućeno je podnošenje primjedbi na izvješće o produljenju.

               (10)

               Za jednu ili više reprezentativnih uporaba najmanje jednog sredstva za zaštitu bilja koje sadržava laminarin utvrđeno je da su mjerila za odobravanje predviđena člankom 4. Uredbe (EZ) br. 1107/2009 ispunjena. Stoga je primjereno produljiti odobrenje za laminarin.

               (11)

               Procjena rizika za produljenje odobrenja aktivne tvari laminarin temelji se na ograničenom broju reprezentativnih uporaba, no time se ne ograničavaju uporabe za koje se mogu odobriti sredstva za zaštitu bilja koja sadržavaju laminarin. Stoga je primjereno ukloniti ograničenje za uporabu te tvari isključivo kao aktivatora.

               (12)

               Nadalje, Komisija smatra da je laminarin aktivna tvar niskog rizika u skladu s člankom 22. Uredbe (EZ) br. 1107/2009. Laminarin nije tvar koja izaziva zabrinutost te ispunjuje uvjete utvrđene točkom 5. Priloga II. Uredbi (EZ) br. 1107/2009. Laminarin je polisahard koji se može pronaći u smeđim algama i prirodno se pojavljuje u okolišu. Očekuje se da je dodatno izlaganje ljudi, životinja i okoliša putem uporaba odobrenih na temelju Uredbe (EZ) br. 1107/2009 zanemarivo u usporedbi s očekivanim prirodnim izlaganjem.

               (13)

               Stoga je primjereno produljiti odobrenje za laminarin kao tvar niskog rizika.

               (14)

               U skladu s člankom 20. stavkom 3. Uredbe (EZ) br. 1107/2009 u vezi s njezinim člankom 13. stavkom 4. trebalo bi na odgovarajući način izmijeniti Prilog Provedbenoj uredbi (EU) br. 540/2011.

               (15)

               Provedbenom uredbom Komisije (EU) 2017/841 (7) rok valjanosti odobrenja za laminarin produljen je kako bi se postupak produljenja mogao završiti prije isteka roka valjanosti odobrenja te tvari. Međutim, s obzirom na to da je odluka o produljenju odobrenja donesena prije novog datuma prestanka odobrenja, ova Uredba trebala bi se primjenjivati se od 1. ožujka 2018.

               (16)

               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU UREDBU:
   Članak 1.
   Produljenje odobrenja aktivne tvari
   Odobrenje aktivne tvari niskog rizika laminarin produljuje se kako je utvrđeno u Prilogu I.
   Članak 2.
   Izmjene Provedbene uredbe (EU) br. 540/2011
   Prilog Provedbenoj uredbi (EU) br. 540/2011 mijenja se u skladu s Prilogom II. ovoj Uredbi.
   Članak 3.
   Stupanje na snagu i datum primjene
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 1. ožujka 2018.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 24. siječnja 2018.

            Za Komisiju

            Predsjednik

         Jean-Claude JUNCKER

      (1)  SL L 309, 24.11.2009., str. 1.

      (2)  Direktiva Komisije 2005/3/EZ od 19. siječnja 2005. o izmjenama i dopunama Direktive Vijeća 91/414/EEZ s ciljem uvrštenja imazosulfurona, laminarina, metoksifenozida i (S)-metolaklora kao aktivne tvari (SL L 20, 22.1.2005., str. 19.).

      (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).

      (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

      (5)  Provedbena uredba Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (SL L 252, 19.9.2012., str. 26.).

      (6)  EFSA Journal 2014.;12(10):3868.

      (7)  Provedbena uredba Komisije (EU) 2017/841 оd 17. svibnja 2017. o izmjeni Provedbene uredbe (EU) br. 540/2011 u pogledu produljenja roka valjanosti odobrenja aktivnih tvari: alfa-cipermetrin, Ampelomyces quisqualis soja: aq 10, benalaksil, bentazon, bifenazat, bromoksinil, karfentrazon etil, klorprofam, ciazofamid, desmedifam, dikvat, DPX KE 459 (flupirsulfuron-metil), etoksazol, famoksadon, fenamidon, flumioksazin, foramsulfuron, Gliocladium catenulatum soja: j1446, imazamoks, imazosulfuron, izoksaflutol, laminarin, metalaksil-m, metoksifenozid, milbemektin, oksasulfuron, pendimetalin, fenmedifam, pimetrozin, s-metolaklor i trifloksistrobin (SL L 125, 18.5.2017., str. 12.).

      PRILOG I.

                  Uobičajeni naziv, identifikacijski brojevi

                  Kemijski naziv prema IUPAC-u

                  Čistoća (1)

                  Datum odobrenja

                  Prestanak odobrenja

                  Posebne odredbe

                  Laminarin
                  CAS br. 9008-22-4
                  CIPAC br. 671

                  (1→3)-β-D-glukan
                  (u skladu sa Zajedničkom komisijom IUPAC-IUB za biokemijsku nomenklaturu)

                  ≥ 860 g/kg na suhu tvar (TC)

                  1. ožujka 2018.

                  28. veljače 2033.

                  Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o produljenju za laminarin, a posebno njegovi dodaci I. i II.
                  Uvjeti uporabe prema potrebi uključuju mjere za smanjenje rizika.

         (1)  Dodatni podaci o identifikaciji i specifikaciji aktivne tvari dostupni su u izvješću o produljenju.

      PRILOG II.
      Prilog Provedbenoj uredbi (EU) br. 540/2011 mijenja se kako slijedi:

                  1.

                  U dijelu A briše se unos 95. za laminarin.

                  2.

                  U dijelu D dodaje se sljedeći unos:

                     Broj

                     Uobičajeni naziv, identifikacijski brojevi

                     Kemijski naziv prema IUPAC-u

                     Čistoća (1)

                     Datum odobrenja

                     Prestanak odobrenja

                     Posebne odredbe

                     „12

                     Laminarin
                     CAS br. 9008-22-4
                     CIPAC br. 671

                     (1→3)-β-D-glukan
                     (u skladu sa Zajedničkom komisijom IUPAC-IUB za biokemijsku nomenklaturu)

                     ≥ 860 g/kg na suhu tvar (TC)

                     1. ožujka 2018.

                     28. veljače 2033.

                     Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o produljenju za laminarin, a posebno njegovi dodaci I. i II.
                     Uvjeti uporabe prema potrebi uključuju mjere za smanjenje rizika.”

         (1)  Dodatni podaci o identifikaciji i specifikaciji aktivne tvari dostupni su u izvješću o produljenju.


title: Provedbena uredba Komisije (EU) 2018/111 оd 12. siječnja 2018. o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla („Bayerisches Rindfleisch”/„Rindfleisch aus Bayern” (ZOZP))

text:
               25.1.2018

               HR

               Službeni list Europske unije

               L 20/1

         PROVEDBENA UREDBA KOMISIJE (EU) 2018/111
   оd 12. siječnja 2018.
   o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla („Bayerisches Rindfleisch”/„Rindfleisch aus Bayern” (ZOZP))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               U skladu s člankom 53. stavkom 1. prvim podstavkom Uredbe (EU) br. 1151/2012, Komisija je ispitala zahtjev Njemačke za odobrenje izmjene specifikacije za zaštićenu oznaku zemljopisnog podrijetla „Bayerisches Rindfleisch”/„Rindfleisch aus Bayern”, registriranu u skladu s Provedbenom uredbom Komisije (EU) br. 273/2011 (2).

               (2)

               Budući da predmetna izmjena nije manja u smislu članka 53. stavka 2. Uredbe (EU) br. 1151/2012, Komisija je u skladu s člankom 50. stavkom 2. točkom (a) te Uredbe objavila zahtjev za izmjenu u Službenom listu Europske unije
                   (3).

               (3)

               Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, izmjenu specifikacije potrebno je odobriti,

         DONIJELA JE OVU UREDBU:
   Članak 1.
   Odobrava se izmjena specifikacije objavljena u Službenom listu Europske unije povezana s nazivom „Bayerisches Rindfleisch”/„Rindfleisch aus Bayern”.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 12. siječnja 2018.

            Za Komisiju,

            u ime predsjednika,

         Phil HOGAN

            Član Komisije

      (1)  SL L 343, 14.12.2012., str. 1.

      (2)  Provedbena uredba Komisije (EU) br. 273/2011 od 21. ožujka 2011. o upisu naziva u registar zaštićenih oznaka izvornosti i zaštićenih oznaka zemljopisnog podrijetla (Bayerisches Rindfleisch/Rindfleisch aus Bayern (ZOZP)) (SL L 76, 22.3.2011., str. 36.).

      (3)  SL C 302, 13.9.2017., str. 3.


title: Provedbena uredba Komisije (EU) 2018/113 оd 24. siječnja 2018. o produljenju odobrenja aktivne tvari acetamiprid u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011 (Tekst značajan za EGP. )

text:
               25.1.2018

               HR

               Službeni list Europske unije

               L 20/7

         PROVEDBENA UREDBA KOMISIJE (EU) 2018/113
   оd 24. siječnja 2018.
   o produljenju odobrenja aktivne tvari acetamiprid u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 20. stavak 1.,
   budući da:

               (1)

               Direktivom Komisije 2004/99/EZ (2) acetamiprid uvršten je u Prilog I. Direktivi Vijeća 91/414/EEZ (3) kao aktivna tvar.

               (2)

               Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).

               (3)

               Odobrenje aktivne tvari acetamiprid, kako je navedena u dijelu A Priloga Provedbenoj uredbi (EU) br. 540/2011, istječe 30. travnja 2018.

               (4)

               Zahtjev za produljenje odobrenja aktivne tvari acetamiprid podnesen je u skladu s člankom 1. Provedbene uredbe Komisije (EU) br. 844/2012 (5) u roku predviđenom tim člankom.

               (5)

               Podnositelj zahtjeva dostavio je dodatnu dokumentaciju u skladu sa zahtjevima iz članka 6. Provedbene uredbe (EU) br. 844/2012. Država članica izvjestiteljica utvrdila je da je zahtjev potpun.

               (6)

               Država članica izvjestiteljica nakon savjetovanja s državom članicom suizvjestiteljicom pripremila je izvješće o ocjeni produljenja i dostavila ga 27. studenoga 2015. Europskoj agenciji za sigurnost hrane („Agencija”) i Komisiji.

               (7)

               Agencija je izvješće o ocjeni produljenja dostavila na podnošenje primjedbi podnositelju zahtjeva i državama članicama te je primljene primjedbe proslijedila Komisiji. Agencija je usto sažetak dodatne dokumentacije učinila dostupnim javnosti.

               (8)

               Agencija je 19. listopada 2016. Komisiji dostavila zaključak (6) o tome može li se pretpostaviti da acetamiprid ispunjava mjerila za odobravanje iz članka 4. Uredbe (EZ) br. 1107/2009. Komisija je 23. siječnja 2017. Stalnom odboru za bilje, životinje, hranu i hranu za životinje dostavila nacrt izvješća o produljenju odobrenja za acetamiprid.

               (9)

               Podnositelju zahtjeva omogućeno je podnošenje primjedbi na nacrt izvješća o produljenju.

               (10)

               Za jednu ili više reprezentativnih uporaba najmanje jednog sredstva za zaštitu bilja koje sadržava acetamiprid utvrđeno je da su mjerila za odobravanje predviđena člankom 4. Uredbe (EZ) br. 1107/2009 ispunjena. Stoga je primjereno produljiti odobrenje za acetamiprid.

               (11)

               Procjena rizika za produljenje odobrenja aktivne tvari acetamiprid temelji se na ograničenom broju reprezentativnih uporaba, no time se ne ograničavaju uporabe za koje se mogu odobriti sredstva za zaštitu bilja koja sadržavaju acetamiprid. Stoga je primjereno ukloniti ograničenje za uporabu te tvari isključivo kao insekticida.

               (12)

               Prilog Provedbenoj uredbi (EU) br. 540/2011 trebalo bi na odgovarajući način izmijeniti.

               (13)

               Provedbenom uredbom Komisije (EU) 2016/2016 (7) rok valjanosti odobrenja za acetamiprid produljen je do 30. travnja 2018. kako bi se postupak produljenja mogao završiti prije isteka roka valjanosti odobrenja te tvari. Međutim, s obzirom na to da je odluka o produljenju odobrenja donesena prije novog datuma prestanka odobrenja, ova Uredba trebala bi se primjenjivati se od 1. ožujka 2018.

               (14)

               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU UREDBU:
   Članak 1.
   Produljenje odobrenja aktivne tvari
   Odobrenje aktivne tvari acetamiprid produljuje se kako je utvrđeno u Prilogu I.
   Članak 2.
   Izmjene Provedbene uredbe (EU) br. 540/2011
   Prilog Provedbenoj uredbi (EU) br. 540/2011 mijenja se u skladu s Prilogom II. ovoj Uredbi.
   Članak 3.
   Stupanje na snagu i datum primjene
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 1. ožujka 2018.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 24. siječnja 2018.

            Za Komisiju

            Predsjednik

         Jean-Claude JUNCKER

      (1)  SL L 309, 24.11.2009., str. 1.

      (2)  Direktiva Komisije 2004/99/EZ od 1. listopada 2004. o izmjenama i dopunama Direktive Vijeća 91/414/EEZ s ciljem uvrštenja acetamiprida i tiakloprida kao aktivnih tvari (SL L 309, 6.10.2004., str. 6.).

      (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).

      (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

      (5)  Provedbena uredba Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (SL L 252, 19.9.2012., str. 26.).

      (6)  EFSA Journal 2016.;14(11):4610. Dostupno na internetu: www.efsa.europa.eu.

      (7)  Provedbena uredba Komisije (EU) 2016/2016 оd 17. studenoga 2016. o izmjeni Provedbene uredbe (EU) br. 540/2011 u pogledu produljenja roka valjanosti odobrenja aktivnih tvari acetamiprid, benzojeva kiselina, flazasulfuron, mekoprop-P, mepanipirim, mezosulfuron, propineb, propoksikarbazon, propizamid, propikonazol, Pseudomonas chlororaphis soja: MA 342, piraklostrobin, kvinoksifen, tiakloprid, tiram, ziram i zoksamid (SL L 312, 18.11.2016., str. 21.).

      PRILOG I.

                  Uobičajeni naziv, identifikacijski brojevi

                  Kemijski naziv prema IUPAC-u

                  Čistoća (1)

                  Datum odobrenja

                  Prestanak odobrenja

                  Posebne odredbe

                  Acetamiprid
                  CAS br. 135410-20-7
                  CIPAC br. 649

                  (E)-N1-[(6-klor-3-piridil)metil]-N2-cijano-N1-metilacetamidin

                  ≥ 990 g/kg

                  1. ožujka 2018.

                  28. veljače 2033.

                  Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o produljenju za acetamiprid, a posebno njegovi dodaci I. i II.
                  U toj ukupnoj ocjeni države članice moraju obratiti posebnu pozornost na sljedeće:

                              —

                              rizik za vodene organizme, pčele i ostale člankonošce koji ne pripadaju ciljanoj skupini,

                              —

                              rizik za ptice i sisavce,

                              —

                              rizik za potrošače,

                              —

                              rizik za korisnike sredstva.

                        Uvjeti uporabe prema potrebi uključuju mjere za smanjenje rizika.

         (1)  Dodatni podaci o identifikaciji i specifikaciji aktivne tvari dostupni su u izvješću o produljenju.

      PRILOG II.
      Prilog Provedbenoj uredbi (EU) br. 540/2011 mijenja se kako slijedi:

                  1.

                  U dijelu A briše se unos 91. za acetamiprid.

                  2.

                  U dijelu B dodaje se sljedeći unos:

                              Broj

                              Uobičajeni naziv, identifikacijski brojevi

                              Kemijski naziv prema IUPAC-u

                              Čistoća (1)

                              Datum odobrenja

                              Prestanak odobrenja

                              Posebne odredbe

                              „119

                              Acetamiprid
                              CAS br. 135410-20-7
                              CIPAC br. 649

                              (E)-N1-[(6-klor-3-piridil)metil]-N2-cijano-N1-metilacetamidin

                              ≥ 990 g/kg

                              1. ožujka 2018.

                              28. veljače 2033.

                              Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o produljenju za acetamiprid, a posebno njegovi dodaci I. i II.
                              U toj ukupnoj ocjeni države članice moraju obratiti posebnu pozornost na sljedeće:

                                          —

                                          rizik za vodene organizme, pčele i ostale člankonošce koji ne pripadaju ciljanoj skupini,

                                          —

                                          rizik za ptice i sisavce,

                                          —

                                          rizik za potrošače,

                                          —

                                          rizik za korisnike sredstva.

                                    Uvjeti uporabe prema potrebi uključuju mjere za smanjenje rizika.”

         (1)  Dodatni podaci o identifikaciji i specifikaciji aktivne tvari dostupni su u izvješću o produljenju.


title: Provedbena uredba Komisije (EU) 2018/129 оd 25. siječnja 2018. o odobrenju L-arginina proizvedenog od bakterije Corynebacterium glutamicum KCCM 80099 kao dodatka hrani za sve životinjske vrste (Tekst značajan za EGP. )

text:
                  26.1.2018

                  HR

                  Službeni list Europske unije

                  L 22/21

            PROVEDBENA UREDBA KOMISIJE (EU) 2018/129
      оd 25. siječnja 2018.
      o odobrenju L-arginina proizvedenog od bakterije Corynebacterium glutamicum KCCM 80099 kao dodatka hrani za sve životinjske vrste
      (Tekst značajan za EGP)
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
      budući da:

                  (1)

                  Uredbom (EZ) br. 1831/2003 predviđeno je odobravanje dodataka hrani za životinje te osnove i postupci za izdavanje odobrenja.

                  (2)

                  U skladu s člankom 7. Uredbe (EZ) br. 1831/2003 podnesen je zahtjev za odobrenje L-arginina proizvedenog od bakterije Corynebacterium glutamicum KCCM 80099 kao dodatka hrani za životinje i vodi za piće. Uz navedeni zahtjev priloženi su podaci i dokumenti propisani člankom 7. stavkom 3. Uredbe (EZ) br. 1831/2003.

                  (3)

                  Taj se zahtjev odnosi na odobrenje L-arginina proizvedenog od bakterije Corynebacterium glutamicum KCCM 80099 kao dodatka hrani za sve životinjske vrste i njegovo razvrstavanje u kategoriju dodataka „nutritivni dodaci”.

                  (4)

                  Europska agencija za sigurnost hrane (dalje u tekstu: „Agencija”) u svojem je mišljenju od 17. svibnja 2017. (2) zaključila da L-arginin proizveden od bakterije Corynebacterium glutamicum KCCM 80099 u predloženim uvjetima uporabe nema negativan učinak na zdravlje životinja, zdravlje ljudi ili na okoliš te da neće doći do sigurnosnih rizika za korisnike ako se poduzmu odgovarajuće mjere zaštite.

                  (5)

                  Agencija je također zaključila da se taj dodatak može smatrati učinkovitim izvorom aminokiseline arginin za sve životinjske vrste te da bi ga u svrhu potpune učinkovitosti za preživače trebalo zaštititi od razgradnje u buragu. Agencija je u svojim mišljenjima izrazila zabrinutost u pogledu sigurnosti L-arginina kada se daje u vodi za piće. Međutim, Agencija ne predlaže najveću dopuštenu količinu za L-arginin. Štoviše, Agencija preporučuje dodavanje L-arginina u odgovarajućim količinama. Stoga je u slučaju dodavanja L-arginina, osobito u vodi za piće, primjereno upozoriti korisnika da uzme u obzir udio svih esencijalnih aminokiselina u prehrani.

                  (6)

                  Agencija smatra da ne postoji potreba za posebnim zahtjevima za praćenje nakon stavljanja na tržište. Isto tako, potvrdila je izvješće o metodi analize dodatka hrani za životinje koje je dostavio referentni laboratorij osnovan Uredbom (EZ) br. 1831/2003.

                  (7)

                  Ocjenom L-arginina proizvedenog od bakterije Corynebacterium glutamicum KCCM 80099 pokazano je da su ispunjeni uvjeti za odobravanje predviđeni u članku 5. Uredbe (EZ) br. 1831/2003. U skladu s tim trebalo bi odobriti upotrebu te tvari kako je navedeno u Prilogu ovoj Uredbi.

                  (8)

                  Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

            DONIJELA JE OVU UREDBU:
      Članak 1.
      Tvar navedena u Prilogu, koja pripada kategoriji dodataka „nutritivni dodaci” i funkcionalnoj skupini „aminokiseline, njihove soli i analogne tvari”, odobrava se kao dodatak hrani za životinje u skladu s uvjetima utvrđenima u tom prilogu.
      Članak 2.
      Ova Uredba stupa na snagu dvadesetog dana od dana objave u Službenom listu Europske unije.

         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Bruxellesu 25. siječnja 2018.

               Za Komisiju

               Predsjednik

            Jean-Claude JUNCKER

         (1)  SL L 268, 18.10.2003., str. 29.

         (2)  EFSA Journal 2017.; 15(6):4858.

         PRILOG

                     Identifikacijski broj dodatka

                     Naziv nositelja odobrenja

                     Dodatak

                     Sastav, kemijska formula, opis, analitička metoda

                     Vrsta ili kategorija životinje

                     Najviša dob

                     Najmanja dopuštena količina

                     Najveća dopuštena količina

                     Ostale odredbe

                     Datum isteka valjanosti odobrenja

                     mg/kg potpune krmne smjese s udjelom vlage od 12 %

                        Kategorija nutritivnih dodataka. Funkcionalna skupina: aminokiseline, njihove soli i analogne tvari

                     3c362

                     —

                     L-arginin

                        Sastav dodatka

                     Prašak s najmanjom dopuštenom količinom L-arginina od 98 % (na osnovi suhe tvari) i najvećim dopuštenim udjelom vlage od 0,5 %

                        Karakteristike aktivne tvari

                     L-arginine ((S)-2-amino-5-gvanidinopentanska kiselina) dobiven fermentacijom s pomoću bakterije Corynebacterium glutamicum KCCM 80099.
                     Kemijska formula: C6H14N4O2

                     CAS broj: 74-79-3

                        Analitička metoda
                         (1)

                     Za karakteristike L-arginina u dodatku hrani za životinje:

                                 —

                                 Food Chemical Codex „monografija L-arginina”.

                           Za kvantifikaciju arginina u dodatku hrani za životinje i vodi:

                                 —

                                 metoda ionsko-izmjenjivačke kromatografije u kombinaciji s derivatizacijom nakon kolone i fotometrijskom detekcijom (IEC-VIS).

                           Za kvantifikaciju arginina u premiksima, krmivima i krmnim smjesama:

                                 —

                                 metoda ionsko-izmjenjivačke kromatografije s derivatizacijom nakon kolone i fotometrijskom detekcijom (IEC-UV) – Uredba Komisije (EZ) br. 152/2009.

                     Sve životinjske vrste

                                 1.

                                 L-arginin se može staviti na tržište i upotrebljavati kao dodatak koji sadržava pripravak.

                                 2.

                                 Dodatak se može davati i u vodi za piće.

                                 3.

                                 U uputama za uporabu dodatka i premiksâ potrebno je navesti uvjete skladištenja, stabilnost pri toplinskoj obradi i stabilnost u vodi za piće.

                                 4.

                                 Deklaracije koje se stavljaju na oznaku dodatka i premiksa: „Pri upotrebi L-arginina, osobito ako se daje u vodi za piće, treba uzeti u obzir sve esencijalne i uvjetno esencijalne aminokiseline da bi se izbjegla neravnoteža.”

                                 5.

                                 Za korisnike dodatka i premiksa subjekti u poslovanju s hranom za životinje utvrđuju operativne postupke i organizacijske mjere za uklanjanje mogućih rizika koji proizlaze iz njegove uporabe, osobito imajući u vidu da nagriza kožu i oči. Ako se tim postupcima i mjerama rizici ne mogu ukloniti ili smanjiti na najmanju moguću mjeru, pri uporabi dodataka i premiksa potrebno je nositi odgovarajuću osobnu zaštitnu opremu, uključujući zaštitne naočale i rukavice.

                     15. veljače 2028.

            (1)  Podatci o analitičkim metodama dostupni su na sljedećoj adresi referentnog laboratorija: https://ec.europa.eu/jrc/en/eurl/feed-additives/evaluation-reports


title: Provedbena uredba Komisije (EU) 2018/125 оd 24. siječnja 2018. o izmjeni Priloga I. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi

text:
               26.1.2018

               HR

               Službeni list Europske unije

               L 22/10

         PROVEDBENA UREDBA KOMISIJE (EU) 2018/125
   оd 24. siječnja 2018.
   o izmjeni Priloga I. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (1), a posebno njezin članak 9. stavak 1. točku (e),
   budući da:

               (1)

               Uredbom (EEZ) br. 2658/87 uspostavljena je nomenklatura robe (dalje u tekstu: kombinirana nomenklatura), koja je utvrđena u Prilogu I. toj Uredbi.

               (2)

               U dodatnoj napomeni 2(f) uz poglavlje 27 kombinirane nomenklature definirana je skupina proizvoda koji se nazivaju „loživa ulja”. Ti proizvodi razvrstani su ili u podbrojeve od 2710 19 51 do 2710 19 68 ili u podbrojeve od 2710 20 31 do 2710 20 39, ovisno o svojim fizičko-kemijskim svojstvima i karakteristikama.

               (3)

               Jedna je od tih fizičko-kemijskih karakteristika broj saponifikacije. „Loživa ulja” iz prve alineje u prvom stavku dodatne napomene 2(f) imaju broj saponifikacije manji od 4. To se pravilo primjenjuje na proizvode iz podbrojeva od 2710 19 51 do 2710 19 68. Međutim, postoji iznimka za proizvode iz podbrojeva od 2710 20 31 do 2710 20 39 (proizvode koji sadržavaju monoalkilne estere masnih kiselina ili „FAMAE”) koji imaju broj saponifikacije veći od 4. Ta je iznimka trenutačno navedena u bilješci uz dodatnu napomenu 2(f).

               (4)

               Iznimku koja je trenutačno u bilješci uz dodatnu napomenu 2(f) treba proširiti kako bi se uzeo u obzir tehnološki razvoj, posebice razvoj obnovljivih goriva koja sadržavaju masti ili ulja životinjskog ili biljnog podrijetla. Treba je proširiti i da bi se suzbila mogućnost krivotvorenja dizelskog ulja, što se općenito ostvaruje dodavanjem malih količina masti ili ulja životinjskog ili biljnog podrijetla u plinska ulja kako bi ih se umjesto kao plinska ulja (koja podliježu trošarinama) razvrstalo kao druge proizvode (koji ne podliježu trošarinama). Svrha je dodavanja ulja biljnog podrijetla prije svega promjena parametra destilacije i dobivanje broja saponifikacije koji je jednak ili veći od 4. Dodavanjem malih količina takvih tvari ne mijenja se bitno obilježje tih proizvoda, a to je da su s fizičko-kemijskog gledišta oni loživa ulja. Oni se i dalje upotrebljavaju kao loživo ulje. Stoga će se uklanjanjem zahtjeva da broj saponifikacije bude manji od 4 osigurati ispravno razvrstavanje takvih proizvoda kao loživih ulja, a ne kao drugih proizvoda.

               (5)

               Treba proširiti i iznimku za proizvode koji sadržavaju FAMAE tako da se njome obuhvate proizvodi čiji je broj saponifikacije jednak 4, a ne samo proizvodi kod kojih je veći od 4.

               (6)

               Trebalo bi stoga na odgovarajući način izmijeniti dodatnu napomenu 2(f) uz poglavlje 27 kako bi se osiguralo njezino jedinstveno tumačenje u cijeloj Uniji.

               (7)

               Uredbu (EEZ) br. 2658/87 trebalo bi stoga na odgovarajući način izmijeniti.

               (8)

               Mjere predviđene ovom Uredbom u skladu su s mišljenjem Odbora za carinski zakonik,

         DONIJELA JE OVU UREDBU:
   Članak 1.
   U poglavlju 27 kombinirane nomenklature iz Priloga I. Uredbi (EEZ) br. 2658/87 dodatna napomena 2(f) mijenja se kako slijedi:

               1.

               prva alineja u prvom stavku, uključujući bilješku, zamjenjuje se sljedećim:

                           „—

                           ne veći od vrijednosti prikazane u retku I sljedeće tablice ako je sadržaj sulfatnih pepela manji od 1 % po ISO 3987 metodi i ako je broj saponifikacije manji od 4 po ISO 6293-1 ili 6293-2 metodi (osim ako proizvod sadrži jednu biokomponentu ili više njih, kad se zahtjev iz ove alineje da broj saponifikacije bude manji od 4 ne primjenjuje);”;

               2.

               umeće se sljedeći četvrti stavak:
               „Pojam 'biokomponenta' znači masti životinjskog ili biljnog podrijetla, ulja životinjskog ili biljnog podrijetla ili monoalkilni esteri masnih kiselina (FAMAE).”

         Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 24. siječnja 2018.

            Za Komisiju

            Predsjednik

         Jean-Claude JUNCKER

      (1)  SL L 256, 7.9.1987., str. 1.